คาดเงินบาทสัปดาห์หน้า32.30/65
ศูนย์กสิกรไทย คาดเงินบาทสัปดาห์หน้า เคลื่อนไหว32.30-32.65 จับตาประชุมกนง.
29 พ.ค. 2553

ศูนย์กสิกรไทย คาดเงินบาทสัปดาห์หน้า เคลื่อนไหว32.30-32.65 จับตาประชุมกนง.
ศูนย์วิจัยกสิกรไทย คาดทิศทางค่าเงินบาทในสัปดาห์หน้า (31 พ.ค.- 4 มิ.ย.53) เงินบาทในประเทศอาจเคลื่อนไหวในกรอบเดิมที่ 32.30-32.65 บาทต่อดอลลาร์ฯ โดยปัจจัยที่ต้องจับตา ได้แก่ การส่งสัญญาณเชิงนโยบายการเงินของกนง. เครื่องชี้เศรษฐกิจไทยเดือนเม.ย.ของธปท. และอัตราเงินเฟ้อเดือนพ.ค.ของกระทรวงพาณิชย์ รวมถึงปัจจัยการเมืองในประเทศ สัญญาณการเข้าดูแลเสถียรภาพค่าเงินของธปท. และทิศทางของสกุลเงิน/ตลาดหุ้นในภูมิภาค
ขณะที่ ทิศทางของเงินดอลลาร์ฯ อาจขึ้นอยู่กับประเด็นเกี่ยวกับวิกฤตหนี้ในยุโรป รวมถึงตัวเลขเศรษฐกิจสหรัฐฯ ที่สำคัญ อาทิ ยอดทำสัญญาซื้อบ้านที่รอปิดการขาย ยอดสั่งซื้อของโรงงาน รายจ่ายด้านการก่อสร้างเดือนเม.ย. ดัชนี ISM ภาคการผลิต/ภาคบริการ ตัวเลขการจ้างงานนอกภาคเกษตรกรรม และอัตราการว่างงานเดือนพ.ค. ตลอดจนข้อมูลประสิทธิภาพการผลิตและต้นทุนแรงงานต่อหน่วยประจำไตรมาส 1/2553 และรายงานจำนวนผู้ขอรับสวัสดิการว่างงานรายสัปดาห์ ทั้งนี้ ตลาดการเงินสหรัฐฯ จะปิดทำการในวันจันทร์ เนื่องในวันเมมโมเรียล เดย์